મા અંબાના પ્રાગટ્યને લઈને મૂલતઃ બે કથાઓ પ્રચલિત છે. પરંતુ આપણે જ્યારે પોષી પૂનમના મહાત્મ્યની વાત કરી રહ્યા છીએ ત્યારે જાણીશું કે આજના દિવસે માં અંબાનું પ્રાગટ્ય થયું હતું, તેની કથા વિશે આપણે જાણીએ. વર્ષો પહેલા એક ભયંકર દુષ્કાળ પડ્યો હતો. મનુષ્ય સહિત જીવમાત્રને જીવવું મુશ્કેલ થઈ ગયું હતુ. પૃથ્વી પરના મનુષ્ય સહિત પશુ-પક્ષીઓ જેવા તમામ જીવો ભૂખે ટળવળતા હતા. એવો ભયંકર સમય હતો કે જ્યારે ખાવા માટે કોઈની પાસે કોળીયો પણ રહ્યો નહોતો. આવા સમયે માતાજીના તમામ ભક્તોએ હ્યદયપૂર્વક માતાજીની પ્રાર્થના કરી, ભક્તોએ કરેલી પ્રાર્થના સાંભળી આદ્યશક્તિ માં અંબા પ્રગટ થયા. માતાજીએ ભક્તો પર પોતાની અપાર કૃપા વરસાવી અને સૂકી તેમજ વેરણ બનેલી ધરતી પાછી લીલીછમ બની. માંની કૃપાથી પૃથ્વિ પર અઢળક શાકભાજી અને ફળફળાદી ઉત્પન્ન થયા. અને ત્યારથી માતાજીનું નામ શાકંભરી પડ્યું અને એટલે જ પોષ માસની માસની આ પૂનમને શાકંભરી પૂનમ તરીકે ઓળખવામાં આવે છે.